Vanoggend het die sonstrale 'n helder rooi roos langs die hek so mooi van agter af verlig. Toe my oog die kleur ontploffing met die goue 'halo' van sonstrale vang, vermoed ek dit gaan 'n geseënde dag wees.
Oppad werk toe moes ek amper stop vir die beeswagter om sy troppie bontes oor die pad te jaag na die groener weivelde, maar ek het vinnig die gap gevat en was hierdie keer net 5 minute laat. Hoe salig dat die grootste verkeersknope in hierdie agter-wêreld veroorsaak word deur trekbeeste en geroeste bakkies wat kreun onder die blinkgroen koolkoppe…..
Maar nou is die son weg agter die wolke.
En die enigste man in die kantoor poep al klaar 'n stofwolk los in sy hoek…..
Vruggies virrie vlees
Oktober 5, 2011 in Sonder kategorie
Skaterlag nou-net te lekker oor Ultramel se Rooipeper, so terwyl ek terselfdertyd met 'n 'dating website' vrint sit en suggestiewe nonsense praat….
Anders as die Rooipeper pille, het ons gesprek oor dadels gegaan….
Boet sit iewers tussen die sandduine in die Midde Ooste, en kry klaarblyklik elke keer 'n hengse vrag dadels van die plaaslike sjeik af om te verorber so vyf dae voor hy huistoe kom.
Want, sê die sjeik, dit sit lood in sy potlood.
Nou kyk, ek vrek oor dadels.
En net daar tref die besef my: dis oor ek so blerrie baie dadels verorber dat ek altyd opeindig om oor suggestiewe goed te praat, al begin die gesprek met iets dood onskuldig soos posseëls!
En die praat lei noodgedwonge een of ander tyd tot doen…
Boet sê hy voer 'n vrag vol dadels in tuisland toe. Ek sê ek staan beslis voor in die ry met die uitdeel slag.
Met die potlood se uitdeel ook vra hy?
Hmmm, so in my dadelbelustige gedagtes dink ek toe: as jy vir my dadels bring sort ek jou potlood tjop-tjop uit, maar sal dit dan nou nie 'n aardsonde wees om die vruggies van die vlees uit te deel vir 'n hand vol woestynvruggies nie….?